L 191/14
BG
Официален вестник на Европейския съюз
28.7.2023 г.
(77)
Добивът, обработването и търговията с природни минерални ресурси са от основно значение за осигуряването на необходимите суровини за производството на батерии.
Произвеждащите оператори на батерии, независимо от своето положение или влияние върху доставчиците и от географското си местоположение , е възможно неволно да допринесат за оказването на неблагоприятно въздействие върху веригата на доставки на полезни изкопаеми.
При някои суровини повече от половината от световното производство е предназначено за използване в приложения, свързани с батериите.
Например над 50 % от световното търсене на кобалт и над 60 % от световното търсене на литий са свързани с производството на батерии.
Около 8 % от световното производство на природен графит и 6 % от световното производство на никел се използват за производство на батерии.
(78)
Само няколко държави доставят суровините, използвани в производството на батерии, и в някои случаи ниските стандарти на управление в тези държави могат да изострят екологичните и социалните проблеми.
Добивът и рафинирането на кобалт и никел са свързани с широк кръг социални и екологични въпроси.
Въпреки че соци­ алното и екологичното въздействие на природния графит не е толкова сериозно, добивът му може да има сериозно въздействие върху здравето и околната среда, тъй като се извършва основно на занаятчийско равнище и чрез дребномащабни операции, предимно в неформална среда.
Това, заедно с липсата с редовно осъвременявани планове за затваряне на мини и рехабилитация, може да доведе до разрушаване на екосистемите и почвите.
Очакваното увеличаване на използването на литий при производството на батерии е вероятно да окаже допълнителен натиск върху дейностите по добив и рафиниране.
Поради това е целесъобразно литият да бъде включен в обхвата на задълженията за надлежна проверка на батериите.
Очакваното значително нарастване на търсенето на батерии в Съюза не следва да допринася за увеличаване на тези екологични и социални рискове.
(79)
Някои от суровините, използвани в производството на батерии, като например кобалт, литий и природен графит, се считат за суровини от критично значение за Съюза, както е посочено в съобщението на Комисията от 3 сеп­ тември 2020 г., озаглавено: „Устойчивост на доставките на суровини от критично значение: начертаване на пътя към по-голяма сигурност и устойчивост“, и устойчивото им набавяне е необходимо за правилното функциониране на екосистемата на Съюза в областта на батериите.
(80)
Вече бяха положени редица усилия на доброволна основа от страна на участниците във веригата на доставки на батерии, за да се насърчи придържането към практиките за устойчиво набавяне, включително към Initiative for Responsible Mining Assurance (Инициативата за отговорно добиване на суровини), Responsible Minerals Initiative (Инициативата за отговорен добив на полезни изкопаеми) и Cobalt Industry Responsible Assessment Framework (Рамката на промишлеността за добив на кобалт за извършване на отговорна оценка).
Не е сигурно обаче, че положените на доброволна основа усилия за създаване на схеми за надлежна проверка ще гарантират, че всички икономически оператори, пускащи батерии на пазара на Съюза, спазват един и същ набор от минимални правила.
(81)
Общите изисквания в Съюза за надлежна проверка по отношение на някои полезни изкопаеми и метали бяха въведени с Регламент (ЕС) 2017/821 на Европейския парламент и на Съвета (23).
В посочения регламент обаче не се уреждат полезните изкопаеми и материалите, използвани за производството на батерии.
(82)
Поради това, с оглед на очакваното експоненциално нарастване на търсенето на батерии в Съюза, всеки иконо­ мически оператор, който пуска дадена батерия на пазара на Съюза, следва да въведе политика за надлежна проверка на батериите.
Ето защо в настоящия регламент следва да бъдат установени изисквания с цел справяне със социалните и екологичните рискове, свързани с добива, обработването и търговията с определени суровини и вторични суровини, използвани за целите на производството на батерии.
Тази политика следва да обхваща всички оператори във веригата на доставки, и техните дъщерни дружества и подизпълнители , които извършват дейности по добив, обработване и търговия с определени суровини и вторични суровини.
(83)
Когато въвежда политика на надлежна проверка на батериите, основана на риска, икономическият оператор следва да се основава на международно признати стандарти и принципи за надлежна проверка, например Ръководните принципи на ООН за бизнеса и правата на човека, Десетте принципа на Глобалния договор на ООН, Насоките на Програмата на ООН по околната среда за оценка на социалния жизнен цикъл на продуктите, Тристранната декларация на Международната организация на труда (МОТ) за принципите относно многонационалните пред­ приятия и социалната политика, Насоките на Организацията за сигурност и сътрудничество в Европа (ОИСР) за многонационалните предприятия и Насоките на ОИСР по надлежната проверка за отговорно бизнес поведение.
Тези стандарти и принципи, които всеки икономически оператор следва да приспособи към своя специфичен контекст и обстоятелства, отразяват общо разбиране между правителствата и заинтересованите страни.
По отношение на добива, обработването и търговията с природни минерални ресурси, използвани при производството на батерии, Насоките на ОИСР по надлежната проверка за отговорни вериги за доставки на полезни изкопаеми от засегнати от конфликти и високорискови зони представляват международно признат стандарт, насочен към конкретните рискове, свързани с груби нарушения на правата на човека, и отразяват дългосрочните усилия на правителствата и на заинтересованите страни за установяване на добра практика в тази област.
(23) Регламент (ЕС) 2017/821 на Европейския парламент и на Съвета от 17 май 2017 г. за определяне на задължения за надлежна проверка на веригата на доставки за вносителите от Съюза на калай, тантал и волфрам, на рудите на тези метали и на злато с произход от засегнати от конфликти и високорискови зони (ОВ L 130, 19.5.2017 г., стр. 1).